د ای این پی هارون بلور په ځانمرگي برید کې ووژل شو
په پېښور کې د ای این پي په جلسه کې چاودنه په داسې مهال شوي چې د ترهگرۍ خلاف د پاکستان د حکومت ادارې نېکټا ویلي چې د سیاسي گوندونو شپږو سیاستوالو ته د ترهگرو لخوا د بریدونو گواښونه دي. په دې شپږو کې، پنځه پښتانه سیاستوال دي
په پېښور کې د عوامي نیشنل پارټۍ په انتخابي جلسه ځانمرگې حمله کې د گوند د صوبايي اسمبلۍ امیدوار هارون بلور او لږ تر لږه درې کسان وژل شوي دي. د ای این پي جلسه د نهې، سه شنبې، په ماښام د پېښور په یکه توت علاقه کې کیدله ېچ حملې پرې وشوه. د هارون کورنۍ او ای این پي د هارون بلور د وژل کیدو تصدیق کړی دی. د پېښور په هم دغه علاقه کې د هارون بلور پلار او د ای این یو بل مشر بشیر بلور هم په ځانمرگي حمله کې په کال ٢٠١٢ کې وژل شوی و. د پاکستان جېو ټیلې وژن د پولیس چارواکو په حواله وویل چې په یکه توت کې د ای این پي په جلسه چاودنه ځانمگري حمله وه. په پېښور کې د ای این پي په جلسه کې چاودنه په داسې مهال شوي چې د ترهگرۍ خلاف د پاکستان د حکومت ادارې نېکټا ویلي چې د سیاسي گوندونو شپږو سیاستوالو ته د ترهگرو لخوا د بریدونو گواښونه دي. په دې شپږو کې، پنځه پښتانه سیاستوال دي. د نېکټا مشر، عبید فاروق، د سنېټ مجلس یوې کومیټې ته په وینا کې، د دغو شپږو سیاستوالو نومونه داسې وښودل: «د تحریک انصاف پاکستان مشر عمران خان، د عوامي نشنل پارټۍ مشران اسفندیار ولي او امیر حیدر هوتي، د قامي وطن پارټۍ مشر آفتاب شیرپاو، د جمعیت علمای اسلام (ف) یو مشر، اکرم خان درانی، او د حافظ سعید زوی، طلحه سعید.» په دې کې، له طلحه سعید پرته، چې د توندلاري حافظ سعید زوی او پنجابی دی، پنځه نور ټول پښتانه سیاستوال دي. د قامي وطن گوند مشر، آفتاب احمد خان شیرپاو، په دغه رپورټ، وي او اې ډیوه ته د عکس العمل څرگندولو پر مهال وویل چې ډیره عجیبه خبره ده چې هغوی ته که گواښونه موجود دي، نو بیا ولې تر اوسه ورسره دغه معلومات نه دي شریک شوي.